காலையில் காரைத் துடைத்துக் கொண்டிருக்கும்போது காதுக்கு ருசியாக ஒரு குரல். இல்லையில்லை. குரல் ருசியைவிட நாம ருசி அபாரம். தெருக்கோடியில் இருவர் அட்டை க்ரீடம் தரித்துக்கொண்டு பட்டு அங்கவஸ்தரம் தரையில் புரள ராமர் கலரில் வந்துகொண்டிருந்தார்கள். வீடுதோறும் வாசலில் நின்று “ஜானகிராமா... சீதாராமா.. ரகுகுலதிலகா.. ரகுவீரா.. ஸ்ரீராமச்சந்திரமூர்த்திக்கு.... ஜெய்..” போன்ற திருநாமங்களை பாடல் சாயலில் கோஷமிட்டார்கள். ராமநவமிக்காக திடீரென்று முளைத்த அவசர ராமர்கள். அசோகவனத்தில் ஜானகி சிறையிலிருக்கும் போது இராவணன் ராமன் வேடத்தில் வந்து அவளை வசியப்படுத்த எண்ணினானாம். ஆனால் வேடமேயானாலும் ராமன் உருக்கொண்டதால் பிறன்மனையாளை வசப்படுத்தும் எண்ணம் அறவே எழவில்லையாம்.“புருடா விடாதே.. ஆதாரம் காட்டு.. “ என்று கையில் அரைச் செங்கல் தூக்காதீர்கள். செவிவழிக் கதை. நீதி பெரிசு.